แม็คโครจับมือดีเอฟเอ็มลงทุนรถอเนกประสงค์
แม็คโครจับมือดีเอฟเอ็ม ดันรถอเนกประสงค์ลงทุน 4 แสน เร่ขายสินค้าเคลื่อนที่
10 ก.พ. 2553

แม็คโครจับมือดีเอฟเอ็ม ดันรถอเนกประสงค์ลงทุน 4 แสน เร่ขายสินค้าเคลื่อนที่
นางสาวปรานทิพย์ อัคริมาชญานนท์ รองผู้อำนวยการฝ่ายการตลาด บริษัท สยามแม็คโคร ผู้บริหารศูนย์ค้าส่งแม็คโคร กล่าวว่า แม็คโครได้ร่วมกับบริษัท ดีเอฟเอ็ม มินิทรั๊ค (ประเทศไทย) ผู้นำเข้ารถกระบะอเนกประสงค์ระบบพลังงาน 2 ทางเลือก จากประเทศจีน เพื่อแนะนำรถกระบะอเนกประสงค์เพื่อการค้าขายให้แก่ผู้สนใจประกอบอาชีพค้าขายสินค้าแบบเคลื่อนที่
ทั้งนี้ ดีเอฟเอ็มได้จัดราคาพิเศษสำหรับผู้สนใจ โดยเมื่อรวมราคารถและสินค้าแล้ว จะตกประมาณ 4 แสนบาท แบ่งเป็นราคารถพร้อมโครงหลังคา 2.85 แสนบาท ราคาสินค้าพร้อมอุปกรณ์ชั้นวางกว่า 1 แสนบาท พร้อมทั้งจัดเงื่อนไขให้ผู้สนใจผ่อนได้ในราคาพิเศษ ซึ่งดีเอฟเอ็มจะจัดโรดโชว์แนะนำไปยังแม็คโครทั้ง 45 สาขาทั่วประเทศ ตั้งเป้า 3 เดือนแรกมียอดขายรถ 100 คัน
รถขายสินค้าหรือรถเร่ดังกล่าว เหมาะสำหรับการเข้าไปจำหน่ายในพื้นที่ชนบท หมู่บ้านหรือตำบลที่มีร้านค้าน้อย เพื่อเพิ่มความสะดวกให้แก่ลูกค้า แม็คโครคาดว่าจะสามารถคืนทุนได้ภายใน 1 ปี ขณะที่ดีเอฟเอ็มฯ มั่นใจว่ามีดีลเลอร์พร้อมศูนย์บริการรองรับ โดยปัจจุบันมีศูนย์บริการ 29 จุดใน 22 จังหวัด และเตรียมเปิดเพิ่มเป็น 40 จุดภายในปีนี้